text: РЕШЕНИЕ ЗА ИЗПЪЛНЕНИЕ НА СЪВЕТА
  от 15 ноември 2013 година
  за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност
  (2013/677/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
  като взе предвид предложението на Европейската комисия,
  като има предвид, че:
  (1)
  С писмо, заведено в Генералния секретариат на Комисията на 24 октомври 2012 г., Люксембург поиска разрешение да прилага мярка за дерогация от член 285 от Директива 2006/112/ЕО, позволяваща на Люксембург да освободи от данъка върху добавената стойност (ДДС) данъчно задължените лица с годишен оборот до 25 000 EUR. С прилагането на тази мярка въпросните данъчно задължени лица ще се ползват от освобождаване от някои или всички свързани с ДДС задължения, посочени в дял XI, глави 2-6 от Директива 2006/112/ЕО.
  (2)
  В съответствие с член 395, параграф 2 от Директива 2006/112/ЕО, с писмо от 9 ноември 2012 г. Комисията информира другите държави членки за отправеното от Люксембург искане. С писмо от 12 ноември 2012 г. Комисията уведоми Люксембург, че разполага с цялата необходима информация, за да разгледа искането.
  (3)
  В съответствие с член 285 от Директива 2006/112/ЕО, държавите членки, които не са упражнили възможността за избор съгласно член 14 от Втора директива 67/228/ЕИО на Съвета (2), могат да освободят данъчно задължените лица, чийто годишен оборот е не по-висок от 5 000 EUR или равностойността им в национална валута, и могат също да предоставят прагово освобождаване на данъчно задължените лица, чийто годишен оборот превишава тавана, определен от тях за целите на прилагането.
  (4)
  Люксембург уведоми Комисията, че към настоящия момент освобождава от ДДС данъчно задължените лица с годишен оборот до 10 000 EUR и че използва възможността за предоставяне на прагово освобождаване на данъчно задължените лица с годишен оборот е между 10 000 EUR и 25 000 EUR. Люксембург поиска разрешение да прилага мярка за дерогация за освобождаване от ДДС на данъчно задължените лица с годишен оборот до 25 000 EUR.
  (5)
  По-високият праг за специалния режим е мярка за опростяване, доколкото тя може значително да намали свързаните с ДДС задължения на малките предприятия и би позволила на Люксембург да прекрати прилагането на режима на прагово освобождаване, който е в тежест за предприятията. Данъчно задължените лица следва да могат да решат да продължат да прилагат общия режим на ДДС.
  (6)
  На 29 октомври 2004 г. Комисията прие предложение за директива на Съвета за изменение на Директива 77/388/ЕИО (3) с оглед опростяване на свързаните с ДДС задължения, включващо разпоредби, с които на държавите членки се разрешава да определят тавана за годишния оборот за режима на освобождаване от ДДС, като този таван може да бъде до 100 000 EUR или равностойността в национална валута, с възможност за ежегодното му актуализиране. Настоящото решение е в съответствие с посоченото предложение.
  (7)
  Мярката за дерогация има само незначително въздействие върху общия размер на данъците, събирани на етапа на крайното потребление, и няма да окаже отрицателно въздействие върху собствените ресурси на Съюза, формирани от ДДС,
  ПРИЕ НАСТОЯЩОТО РЕШЕНИЕ:
  Член 1
  Чрез дерогация от член 285 от Директива 2006/112/ЕО на Люксембург се разрешава да освободи от ДДС данъчно задължените лица с годишен оборот до 25 000 EUR.
  Член 2
  Настоящото решение поражда действие в деня на нотифицирането му.
  Настоящото решение се прилага до настъпването на по-ранната от следните две дати: датата на влизане в сила на правилата на Съюза за изменение на таваните на годишния оборот, под които данъчно задължените лица могат да бъдат освободени от ДДС, или 31 декември 2016 г.
  Член 3
  Адресат на настоящото решение е Великото херцогство Люксембург.
  Съставено в Брюксел на 15 ноември 2013 година.